Une discuvierte dople: e esist la Cope Italie e soredut e esist ancjemò une scuadre che si clame Udinese. Dut chest al salte fûr de partide di nossere dal Udin cuintri dal Inter, vinçude dai blancs e neris par un a zero.
La scuadre di Milan si conferme la vitime miôr dai blancs e neris, compagn che sù par jù un an indaûr in campionât. Tal incuintri dai Otâfs di finâl l’Udin al mostre une muse une vore diferente di chê de partide di lunis cuintri dal Verone e di chê di tantis altris ‘zornadis no’ viodudis vie par cheste stagjon. Al vignarès di dî: dute une altre muse, dute une altre scuadre.
Guidolin al imbastìs une scuadre ben struturade, fuarte te fasse mediane cun Pinzi, Badu e Allan, cun Widmer e Allan tes laterâls, in difese cun Heratux, Domizzi e Danilo, cun Kelava tra i pâi e Nico Lopez e Maicosuel in atac.
L’Udin al partìs ben, al masane zûc e si rint pericolôs indenant cun Nico Lopez e cul Mago. L’Inter al patìs e al rispuint ae scuadre furlane cence rivâ a fâsi viodi des bandis di Kelava.
Doi minûts dopo de prime mieze ore di zûc al rive il gol dal Udin: Allan al zire la bale su Nico Lopez che al viôt Maicosuel, il brasilian al ricêf il sugjeriment e cussì lu concretize cence masse fastidis.
Il gol al da la svearine al Inter, che al rispuint cuntun pâr di conclusions, al cjape une travierse cun Kuzmanovic, ma nol rive a cjatâ la strade pal gol.
Tal secont timp al jentre Palacio e chest al zove ae pression ofensive dai ospits. L’Udin al ten bot, si difint e al rispuint prime cun Maicosuel in cuintripît che al servìs Pinzi e plui indenant cun Badu, Nico Lopez e Widmer.
L’Inter al è in confusion tatiche: Mazzarri al cambie la fisionomie de sô scuadre ma nol rive a cjatâ nissune maniere par dreçâ la partide, intant che l’Udin al difint il vantaç, al puarte a cjase la cualificazion e – sperìn – ancje la cussience di jessi une scuadre in stât di zuiâ, di scombati, di vinci, di no vê pôre di nessun.
Cumò al è impuartant che cheste cussience e cheste cundizion agonistiche, tatiche e tecniche a vegnin mantignudis tai prossims impegns di campionât e di Cope Italie. Par che nol sedi dome un biel sium di une gnot di invier.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn